A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján az Európai Tengerbiztonsági Ügynökség létrehozásáról szóló 1406/2002/EK rendeletet módosító európai parlamenti és tanácsi rendelet elfogadására vonatkozó tanácsi álláspontról /* COM/2012/0606 final - 2010/0303 (COD) */





2010/0303 (COD) A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján az Európai Tengerbiztonsági Ügynökség létrehozásáról szóló 1406/2002/EK rendeletet módosító európai parlamenti és tanácsi rendelet elfogadására vonatkozó tanácsi álláspontról (EGT-vonatkozású szöveg) 1. Előzmények A javaslatnak az Európai Parlament és a Tanács számára történő megküldése (COM(2010) 611 végleges – 2010/303 COD dokumentum): || 2010. október 28. Az Európai Gazdasági és Szociális Bizottság véleményének időpontja: || 2011. február 16. Az Európai Parlament első olvasatban elfogadott álláspontja: || 2011. december 15. A módosított javaslat megküldésének időpontja: || N.A. A Tanács álláspontja elfogadásának időpontja: || 2012. október 4. 2. A Bizottság javaslatának célja A javasolt intézkedés célkitűzése az 1406/2002/EK rendelet módosítása azáltal, hogy pontosítja az EMSA (Európai Tengerbiztonsági Ügynökség) meglévő feladatait és szerepét, valamint kiterjeszti az EMSA feladatkörét a kidolgozás alatt álló, nemzetközi és/vagy uniós szintű új területekre. Az 1406/2002/EK rendelet 2002 óta három alkalommal módosult, elsősorban az Európai Unió tengerészeti jogszabályainak az alakulásából kifolyólag. A Bizottság javasolja az EMSA jelenlegi céljainak és feladatainak megtartását. Néhány fogalmat azonban egyértelművé kell tenni, és pontosabban meg kell határozni, hogy milyen segítséget nyújt az EMSA a Bizottság, a tagállamok és egyéb felek részére. Az EMSA-nak a 2009. évi harmadik tengerbiztonsági csomag végrehajtásából fakadó új feladatai kiterjednek a kikötő szerinti állam hatósága által végzett ellenőrzésre, a hajóosztályozó társaságokra, a hajóforgalom megfigyelésére, a balesetek kivizsgálására, az utasok kártérítésére, a lobogó szerinti állam által támasztott követelményekre és a hajótulajdonos felelősségére. Az EMSA-nak a kutatást illetően nagyobb szerepet kell vállalnia az uniós tengeri kutatásban, és a kutatási projektek elemzése által meg kell határoznia a szabályozási szempontból lehetséges további lépéseket. A javaslat továbbá pontosítani kívánja, hogy az EMSA milyen technikai segítségnyújtást tud biztosítani a Bizottság és a tagállamok számára a különböző nemzetközi és regionális szervezetekben. Az EMSA által működtetett értékes operatív szolgálatok (SafeSeaNet, CleanSeaNet, LRIT, a kikötő szerinti állam hatósága által végzett ellenőrzés) nagyban előmozdíthatnak más uniós szakpolitikákat, például az Európai Unió integrált tengerpolitikája keretében végzett tengerfelügyelet integrált megközelítését. Ezenfelül az EMSA számára lehetővé kell tenni, hogy segíthessen a hajózást kísérő terheléseknek, például a ballasztvíznek, a tengeri hulladéknak és a víz alatti zajnak a tengeri környezetre gyakorolt hatásának értékelésében és elemzésében. Ez a felülvizsgálat azt is egyértelművé teszi, hogy az EMSA beavatkozási lehetőségeit a hajóktól eltérő forrásból, különösen a fúrótornyokból származó tengeri szennyezés esetén is fel lehet használni. A javaslat kísérletet tesz a szomszédos országokkal folytatott fokozottabb technikai együttműködés egyszerűsítésére is. E felülvizsgálat révén további, korlátozott források szerepelnek a tervben, ami összhangban van a javaslathoz csatolt pénzügyi kimutatással. 3. Megjegyzések a Tanács álláspontjához A Tanács álláspontja tükrözi az Európai Parlament és a Tanács között 2012. április 12-én kötött politikai megállapodást. A Bizottság támogatja ezt a megállapodást. A Bizottság négy nyilatkozatot tett a megállapodás pontosítására. A négy nyilatkozat a mellékletben található. A Tanács különbséget tesz az alapvető és kiegészítő feladatok között. Az EMSA feladataival kapcsolatos valamennyi bizottsági célkitűzés megfelelően megnyilvánul a végleges szövegben, egyes esetekben további garanciák vagy korlátozások meghatározásával. Ezzel az EMSA egyértelmű megbízást kap a jövőre. Jóllehet továbbra is a tengerbiztonság marad a középpontban, ezzel egyidejűleg az EMSA az uniós hozzáadottérték-teremtés érdekében szakértelmével és eszközeivel a leghatékonyabb módon hozzá tud járulni egyéb uniós szakpolitikákhoz is. Lehetségesnek tűnik, hogy az új megbízást az eredeti bizottsági javaslathoz csatolt pénzügyi kimutatásban azonosított forrásokkal hajtsuk végre. A Bizottság elfogadja az EMSA tagállami ellenőrző látogatásaira vonatkozó átdolgozott módszertant, mivel az megfelelő módon figyelembe veszi a Bizottság szakpolitikai aggodalmát. 4. A Bizottság nyilatkozatai A Bizottság négy nyilatkozatot tett, amelyek a mellékletben találhatók. 5. Következtetés A Bizottság támogatja az intézményközi tárgyalások eredményeit, és ezért elfogadhatónak tartja a Tanács első olvasatban kialakított álláspontját. MELLÉKLET A Bizottság nyilatkozatai 1. A tengerhajózási biztonsági vizsgálatokról szóló nyilatkozat A 2. cikk (2) bekezdésének b) pontjában említett, a tengerhajózási biztonsági ellenőrzési feladatok ellátásához az ügynökség által a Bizottságnak nyújtott technikai segítséggel kapcsolatban a Bizottság megerősíti, hogy ez a segítségnyújtás nem befolyásolja a tengerhajózási biztonsági ellenőrzéseknek a tengeri védelemmel kapcsolatos bizottsági vizsgálatok lefolytatására vonatkozó felülvizsgált eljárások megállapításáról szóló, 2008. április 9-i 324/2008/EK bizottsági rendeletben meghatározott jellegét. Ez a rendelkezés nem bővíti a Bizottság ellenőrzési hatáskörét, és nem ruházza fel az EMSA-t arra, hogy egyedül végezzen tengerhajózási biztonsági ellenőrzéseket. 2. Nyilatkozat az unió hatásköreiről A tagállamoknak és a Bizottságnak ahhoz nyújtandó technikai segítségre vonatkozóan, hogy hozzá tudjanak járulni az IMO és az ILO technikai szerveinek munkájához, a Bizottság a hatáskör fogalmát a Szerződés szerint értelmezi, vagyis úgy, hogy abba beletartozik az IMO-val kapcsolatosan jelenleg alkalmazott uniós koordinációs gyakorlatban használt uniós érdek fogalma. 3. Nyilatkozat a tengervédelmi stratégiáról szóló keretirányelvről és a hajók üvegházhatásúgáz-kibocsátásáról A 2a. cikkben felsorolt kiegészítő feladatokat illetően a Bizottság az alábbiakat emelte ki: 1. A tengervédelmi stratégiáról szóló keretirányelv célja a tengervizek jó környezeti állapotának elérése. A III. melléklet 2. táblázatában felsorolt terhelések és hatások némelyike a hajózáshoz kapcsolódik. A Bizottság feladata többek között az irányelv hatálya alá tartozó különböző területeken elért eredmények mérése, ezért hasznosnak tartja, hogy az ügynökség technikai segítséget nyújtson a hajózással kapcsolatos elemekre vonatkozóan, mindenekelőtt a meglévő eszközök, például a SafeSeaNet és a CleanSeaNet eredményeinek kiaknázásával; 2. Az üvegházhatást okozó gázok hajók általi kibocsátásával kapcsolatban a Bizottság úgy vélekedik, hogy az ügynökség által nyújtandó esetleges technikai segítségnek nem szabad a kibocsátás kiszámítására szorítkoznia, mivel emiatt úgy tűnhet, hogy az EU előnyben részesít egy bizonyos piaci alapú eszközt. A Bizottság úgy véli továbbá, hogy az EMSA által nyújtandó technikai segítség nem befolyásolja a globális vagy regionális helyzettel kapcsolatos uniós álláspontot. 4. Nyilatkozat a belvízi hajók osztályozásával foglalkozó társaságokról A Bizottság úgy véli, hogy a 2a. cikk (2) bekezdésének f) pontjában foglaltaknak megfelelő, az ügynökség által a Bizottságnak történő információnyújtás az EMSA meglévő szakértelme alapján kivitelezhető, és ezért nincs szükség kiegészítő forrásokra az ellenőrzések elvégzéséhez.